
Projekts
Federālais likums, ar ko pieņem federālo likumu par pasākumiem lietotāju aizsardzībai komunikācijas platformās
Nacionālā padome ir nolēmusi šādi.
Federālais likums par pasākumiem lietotāju aizsardzībai komunikācijas platformās (Likums par komunikācijas platformām — Kommunikationsplattformen-Gesetz, KoPl-G)
1. nodaļa
Vispārīgi noteikumi un definīcijas
Priekšmets un darbības joma
1. pants. 1. Šā federālā likuma noteikumi paredzēti, lai atbildīgi un pārredzami rīkotos ar lietotāju ziņojumiem par turpmāk norādīto saturu komunikācijas platformās un tūlītēji apstrādātu šādus ziņojumus.
2. Šajā federālajā likumā noteiktie pienākumi neattiecas uz vietējiem un ārvalstu komunikācijas platformu piedāvātājiem (2. panta 4. punkts), ja:
1) to reģistrēto lietotāju skaits, kuriem iepriekšējā ceturksnī atļauts piekļūt komunikācijas platformai Austrijā, nepārsniedza vidēji 100 000 cilvēku un
2) apgrozījums, kas iepriekšējā gadā sasniegts, izmantojot komunikācijas platformu Austrijā, nepārsniedza 500 000 euro.
3. Komunikācijas platformu piedāvātāji, kas veic tikai preču vai pakalpojumu starpniecības vai pārdošanas pakalpojumus vai kuru galvenais mērķis ir bezpeļņas tiešsaistes enciklopēdiju nodrošināšana zināšanu sniegšanai, ir atbrīvoti no pienākumiem, kas noteikti šajā federālajā likumā, pat ja komunikācijas funkcijas ir pieejamas lielākai cilvēku grupai, neatkarīgi no komunikācijas platformas lietotāju skaita un ar tās darbību gūto ieņēmumu apjoma. Arī plašsaziņas līdzekļu uzņēmumi (Plašsaziņas likuma 1. panta 1. punkta 6) apakšpunkts) nav iekļauti likuma darbības jomā pat tad, ja tie nodrošina komunikācijas platformas tieši saistībā ar žurnālistu izstrādātiem satura piedāvājumiem.
4. Pēc pakalpojumu sniedzēja pieprasījuma uzraudzības iestādei jānosaka, vai tas ietilpst šā federālā likuma darbības jomā. Komunikācijas platformu pakalpojumu sniedzējiem jāsniedz uzraudzības iestādei (8. panta 1. punkts) visa šajā nolūkā nepieciešamā informācija.
Jēdzienu definīcijas
2. pants. Federālajā likumā ir šādas jēdzienu definīcijas:
1)	pastāvīgā pārstāvniecība: pastāvīgs komersants, kas pilnībā vai daļēji veic pakalpojumu sniedzēja darbību;
2)	informācijas sabiedrības pakalpojums: pakalpojums, ko parasti par maksu attālināti sniedz elektroniski pēc saņēmēja individuāla pieprasījuma (1. panta 1. punkta 2) apakšpunkts 1999. gada Paziņošanas likumā (Notifikationsgesetz 1999, NotifG 1999), BGBl. I Nr. 183/1999), jo īpaši preču un pakalpojumu pārdošana tiešsaistē, tiešsaistes informācijas piedāvājumi, tiešsaistes reklāma, elektroniskās meklētājprogrammas un datu pieprasījumu iespējas, kā arī pakalpojumi, kas pārraida informāciju, izmantojot elektronisko tīklu, kas nodrošina piekļuvi šādam tīklam vai saglabā lietotāja informāciju (3. panta 1) apakšpunkts E-komercijas likumā - EKG, BGBl. I Nr. 52/2001);
3)	pakalpojumu sniedzējs (piedāvātājs): fiziska vai juridiska persona, kas vada komunikāciju platformu;
4)	komunikācijas platforma (platforma): informācijas sabiedrības pakalpojums, kura galvenais mērķis vai būtiska funkcija ir padarīt iespējamu ziņojumu vai prezentāciju apmaiņu ar intelektuālu saturu vārdos, rakstos, skaņās vai attēlos starp lietotājiem ar lielāku citu lietotāju grupu;
5)	mātes uzņēmums: uzņēmums, kas kontrolē vienu vai vairākus meitasuzņēmumus UGB 244. panta izpratnē, dRGBl. S 219/1897;
6)	pretlikumīgs saturs: saturs, kas objektīvi realizē kādu no šīm nodarījuma pazīmēm un nav pamatots: piespiešana (StGB. 105. pants, BGBl. Nr. 60/1974), bīstami draudi (StGB 107. pants), uzstājīga vajāšana (StGB 107.a pants), ​​pastāvīga uzmākšanās, izmantojot telekomunikāciju (StGB 107.c pants), apsūdzība par jau noraidītu noziedzīgu darbību (StGB 113. pants), apvainojums (StGB 115. pants), neatļauta attēlu uzņemšana (StGB 120.a pants), šantāža (StGB 144. pants), reliģisko mācību nievāšana (StGB 188. pants), nepilngadīgo pornogrāfiska attēlošana (StGB 207.a pants), seksuāla kontakta uzsākšana ar nepilngadīgajiem (StGB 208.a pants), teroristiska apvienība (StGB 278.b pants), musināšana teroristiska nodarījuma izdarīšanai (StGB 278.f pants), mudināšana veikt teroristiskus nodarījumus un teroristu nodarījumu atbalstīšana (StGB 282.a pants), naida kurināšana (StGB 283. pants), Likuma par aizliegumiem 3d. pants, 3.g pants, 3.h pants , StGBl. Nr. 13/1945;
7)	meitasuzņēmums: uzņēmums, kuru tieši vai netieši kontrolē mātes uzņēmums UGB 244. panta izpratnē;
8)	uzņēmumu grupa: pakalpojumu sniedzēja mātes uzņēmums, visi tā meitas uzņēmumi un visi citi ar tiem saimnieciski un juridiski saistītie uzņēmumi.
2. nodaļa
Prasības komunikācijas platformām
Ziņošanas un izskatīšanas procedūra
3. pants. 1. Pakalpojumu sniedzējiem jāizveido efektīva un pārredzama procedūra, kā rīkoties un apstrādāt ziņojumus par platformā pieejamu it kā nelikumīgu saturu.
2. Šāda procedūra jebkurā gadījumā jāveido tā, lai platformas lietotāji platformā, izmantojot viegli atrodamas, pastāvīgi pieejamas un ērti izmantojamas funkcijas,
1)	pakalpojumu sniedzējam varētu paziņot par saturu kopā ar novērtējumam nepieciešamajiem datiem un
2) saņemtu paskaidrojumu par to, kā tiks izskatīts ziņojums un kāds bija attiecīgās procedūras rezultāts un
3) nekavējoties tiktu informēti par lēmuma par attiecīgā ziņojuma izskatīšanu galvenajiem iemesliem, tostarp par iespējamo izņemšanas vai bloķēšanas laiku, turklāt šī informācija jāsniedz arī lietotājam, kurš augšupielādēja attiecīgo saturu.
3. Turklāt pakalpojumu sniedzējiem, veidojot ziņošanas procedūras iekšējo organizāciju:
1) jārūpējas par to, lai paziņotais saturs:
a) ja tā pretlikumība jau ir acīmredzama personai bez juridiskas izglītības, neveicot turpmāku izmeklēšanu, nekavējoties, bet ne vēlāk kā 24 stundu laikā pēc ziņojuma saņemšanas tiek izņemts, vai arī piekļuve tam tiek bloķēta;
b) ja tā pretlikumība tiek konstatēta tikai pēc detalizētas pārbaudes, nekavējoties tiek izņemts pēc šīs pārbaudes pabeigšanas, bet ne vēlāk kā septiņu dienu laikā pēc ziņojuma saņemšanas vai piekļuve tam tiek bloķēta;
2) jānodrošina, ka lietotājs, kurš iesniedz ziņojumu, un lietotājs, kurš augšupielādējis attiecīgo saturu, tiek nekavējoties informēts par iespēju piedalīties sūdzību izskatīšanas procedūrā (7. pants) un pieteikumu pārskatīšanas procedūrā (4. pants);
3) bloķēšanas vai dzēšanas gadījumā jānodrošina attiecīgais saturs, tā izveides laiks un dati, kas nepieciešami autora identificēšanai pierādījumu iegūšanai, tostarp kriminālvajāšanas vajadzībām, un jāsaglabā ne ilgāk kā uz desmit nedēļām; šo periodu var pārsniegt, ja atsevišķos gadījumos tiesībsargājošā iestāde ir izteikusi skaidru pieprasījumu, ja pretējā gadījumā tiktu traucēta pierādījumu saglabāšana.
4. Pakalpojumu sniedzējiem jānodrošina arī efektīva un pārredzama procedūra, lai pārskatītu to lēmumu bloķēt vai dzēst paziņoto saturu (3. punkta 1) apakšpunkts). Pārskatīšana ir jāveic, ja:
1) satura bloķēšanas vai dzēšanas neizpildīšanas gadījumā lietotājs, kurš iesniedza ziņojumu, divu nedēļu laikā pēc lēmuma saņemšanas iesniedz pieprasījumu par šā lēmuma pārskatīšanu (3. punkta 2) apakšpunkts);
2) satura bloķēšanas vai dzēšanas gadījumā lietotājs, kurš saturu augšupielādēja komunikācijas platformā, divu nedēļu laikā pēc lēmuma saņemšanas iesniedz pieteikumu par šā lēmuma (3. punkta 2) apakšpunkts) pārskatīšanu.
Pakalpojuma sniedzējam nekavējoties jāinformē 1) un 2) apakšpunktā minētie lietotāji par pārskatīšanas rezultātiem. Pārskatīšanas procedūra jāpabeidz divu nedēļu laikā pēc pieteikuma iesniegšanas.
5. Personas dati, kurus pakalpojuma sniedzējs apstrādā, izpildot 2. līdz 4. punktā noteiktos pienākumus, izņemot saturu, kas dublējams saskaņā ar 3. punkta 3) apakšpunktu, ir jādzēš nekavējoties pēc 4. punkta 1) un 2) apakšpunktā norādīto termiņu beigām, 4. punktā minētajā pārskatīšanas gadījumā —pēc pārskatīšanas procedūras pabeigšanas. Saturs, kas dublējams saskaņā ar 3. punkta 3) apakšpunktu, jāizdzēš vēlākais pēc desmit nedēļām.
6. Personas datus par personu, kas sniedz ziņojumu, drīkst izpaust tikai šai personai.
7. Pakalpojuma sniedzējam nav pienākuma veikt ziņošanas vai pārskatīšanas procedūru, ja, pamatojoties uz saņemto ziņojumu veidu vai biežumu, viņš ar varbūtību, kas robežojas ar pārliecību, var pieņemt, ka ziņojumi ir vai nu automatizēti, vai citādi ierosināti ļaunprātīgi. 
Pārskata sniegšanas pienākums
4. pants. 1. Pakalpojumu sniedzējiem ir pienākums katru gadu (attiecībā uz komunikācijas platformām, kurās reģistrēts vairāk nekā miljons lietotāju — reizi ceturksnī) sagatavot pārskatu par iespējami pretlikumīga satura ziņojumu apstrādi un ne vēlāk kā mēnesi pēc pārskatā iekļautā kalendārā gada beigām iesniegt to uzraudzības iestādei. Turklāt pārskatam vienlaikus ar tā nosūtīšanu jābūt pastāvīgi un viegli atrodami pieejamam pakalpojumu sniedzēja vietnē.
2. Pārskatā jāiekļauj vismaz šādi punkti:
1)	vispārīga informācija, kādus pasākumus pakalpojumu sniedzējs veic, lai platformā nepieļautu pretlikumīgu saturu;
2)	ziņošanas procedūras noformējuma un izmantošanas vienkāršības līmeņa (3. panta 1. līdz 3. punkts) apraksts, kā arī lēmumu pieņemšanas kritēriji nelegāla satura dzēšanai vai bloķēšanai, tostarp darbības, kas veiktas, lai noteiktu, vai saturs ir pretlikumīgs, vai ir pārkāpti starp pakalpojumu sniedzēju un lietotāju noslēgtie līguma noteikumi; 
3)	pārskata periodā saņemto ziņojumu par iespējamo pretlikumīgo saturu skaits;
4)	pārskats par to ziņojumu par iespējamu pretlikumīgu saturu skaitu, kuru dēļ pārskata periodā tika dzēsts vai bloķēts apstrīdētais saturs, tostarp informācija par to, kurš pārbaudes posms (2) apakšpunkts) izraisīja dzēšanu vai bloķēšanu, kā arī apkopojošs satura veida apraksts;
5)	pārskats par pārskatīšanas procedūras skaitu, saturu un rezultātu (3. panta 4. punkts);
6)	organizācijas, personāla un tehniskā aprīkojuma, par ziņojumu apstrādi un pārskatīšanas procedūru atbildīgā personāla profesionālās kompetences, kā arī par ziņojumu apstrādi un pārskatīšanu atbildīgo personu izglītības, apmācību un atbalsta apraksts;
7)	pārskats par periodiem starp ziņojuma saņemšanu pie pakalpojumu sniedzēja, pretlikumīga satura pārskatīšanas sākšanu un dzēšanu vai bloķēšanu, iedalot periodos “24 stundu laikā”, “72 stundu laikā”, “septiņu dienu laikā” un “vēlākā laika periodā”;
8)	pārskats par gadījumu skaitu un veidu, kad pakalpojumu sniedzējs ir atteicies veikt ziņošanas un pārbaudes procedūru (3. panta 7. punkts).	
3. Lai nodrošinātu ziņojumu informatīvo vērtību un salīdzināmību, uzraudzības iestāde (8. panta 1. punkts) ar rīkojumu izdod sīkākus noteikumus par pārskatu struktūru un ziņošanas pienākuma apjomu.
Atbildīgā pilnvarotā persona
5. pants. 1. Lai nodrošinātu sasniedzamību un atbilstību šim federālajam likumam, kā arī administratīviem un tiesas paziņojumiem, pakalpojumu sniedzējiem jānorīko persona, kas atbilst prasībām, kas noteiktas 1991. gada Administratīvo pārkāpumu likuma 9. panta 4. punktā (Verwaltungsstrafgesetz 1991, VStG), BGBl. Nr. 52/1991. Šai personai jo īpaši jābūt pilnvarai izdot rīkojumus, kas nepieciešami, lai izpildītu šā federālā likuma prasības, kā arī vācu valodas zināšanām sadarbībai ar iestādēm un tiesām, un uzdevumu veikšanai nepieciešamajiem resursiem.
2. Atbildīgās pilnvarotās personas kontaktinformācija ir viegli un ātri atrodamā veidā jādara pieejama lietotājiem. Atbildīgajai pilnvarotajai personai jebkurā laikā jābūt pieejamam uzraudzības iestādei.
3. Atbildīgajai pilnvarotai personai jāpiesakās piegādei piegādes dienestā Piegādes likuma - BGBl. Nr. 200/1982, 28.b un 35. panta izpratnē un reģistrējoties jānorāda, ka nav laika periodu, kuros piegāde nebūtu iespējama.
4. Par atbildīgās pilnvarotās personas norīkošanu nekavējoties jāinformē uzraudzības iestāde.
Īstenošana
6. pants. 1. Ja pakalpojumu sniedzējs nepilda savu pienākumu norīkot atbildīgo pilnvaroto personu pēc savas iniciatīvas, tad iestādei septiņu dienu laikā rakstiski jāpieprasa tās norīkošana. Ja pakalpojumu sniedzējam nav juridiskās adreses, filiāles vai citas pastāvīgas pārstāvniecības Austrijā un izrādās, ka likumīgu šī pieprasījuma piegādi ārzemēs nevar veikt vai nav iespējams to veikt laikā, pieprasījums ir jādara zināms, publicējot uzraudzības iestādes tīmekļa vietnē. Tiek uzskatīts, ka pieprasījums publicēšanas brīdī ir piegādāts pakalpojumu sniedzējam. Publikācijā jābūt arī informācijai, ka turpmāki iestādes nolēmumi tiek uzskatīti par piegādātiem, ja tie tiek nodoti glabāšanā iestādē un padarīti pieejami saņemšanai.
2. Ja pakalpojumu sniedzējs nepilda uzraudzības iestādes pieprasījumu par atbildīgās pilnvarotās personas norīkošanu, uzraudzības iestādei viņam jāpiemēro naudas sods (10. panta 1. punkta 8) apakšpunkts). Ja pakalpojuma sniedzējam nav juridiskās adreses, filiāles vai citas pastāvīgas pārstāvniecības Austrijā un viņš nav norīkojis atbildīgo pilnvaroto personu, kuram likumīgi var veikt piegādi, paziņojumi vai citi uzraudzības iestādes rīkojumi jāglabā uzraudzības iestādē. Pakalpojumu sniedzēju par dokumentu glabāšanu informē uzraudzības iestādes tīmekļa vietnē. Tajā jānorāda arī dokumentu izņemšanas perioda sākums un ilgums un dokumentu glabāšanas termiņš (3. punkts).
3. Noglabātajam dokumentam jābūt pieejamam saņemšanai vismaz divas nedēļas. Šā termiņa tecējums sākas dienā, kad paziņojums tiek publicēts tīmekļa vietnē. Noglabātie dokumenti tiek uzskatīti par piegādātiem šā perioda pirmajā dienā.
4. Paziņojumu izpildāmību, ja pakalpojumu sniedzēju juridiskā adrese ir Austrijā, nosaka 1991. gada Administratīvās izpildes likuma (Verwaltungsvollstreckungsgesetz 1991 — VVG), BGBl. Nr. 53/1991, noteikumi. Ja pakalpojuma sniedzējam nav juridiskās adreses, filiāles vai citas pastāvīgas pārstāvniecības Austrijā, uzraudzības iestādes nolēmumus par naudas soda piemērošanu saskaņā ar 2. punktu var izpildīt arī tādā veidā, ka zināmiem pakalpojumu sniedzēja parādniekiem un ar to saistītiem uzņēmumiem (5. punkts) ar nolēmumu nosaka aizliegumu maksāt pakalpojumu sniedzējam vai ar to saistītajam uzņēmumam. Uzņēmumi, kuriem ir regulāras darījumu attiecības ar pakalpojumu sniedzēju vai ar tā saistīto uzņēmumu (5. punkts) komerciālas saziņas mārketinga vai pārdošanas nolūkos Austrijā, tiek uzskatīti par parādniekiem iepriekšējā teikuma izpratnē. Naudas prasījums, kam šādā veidā noteikts maksājuma aizliegums, jāpārskaita uzraudzības iestādei, un tādējādi parādnieks ir atbrīvots no maksājuma pakalpojumu sniedzējam vai attiecīgajam saistītajam uzņēmumam. Šādi saņemtās summas jāreģistrē atsevišķā kontā. Ja saņemto summu kopsumma pārsniedz izpildāmo naudas soda summu, atlikusī summa jāpārskaita pakalpojumu sniedzējam vai ar to saistītajam uzņēmumam. Pamatojoties uz lēmumu, kas pieņemts saskaņā ar 2. punktu saistībā ar 3. punktu, pakalpojumu sniedzējam un tā saistītajiem uzņēmumiem pašiem ir aizliegts pieņemt lēmumus par saviem prasījumiem un jo īpaši veikt prasījuma piedziņu.
5. Kā saistīts ar pakalpojumu sniedzēju 4. punkta izpratnē ir:
1) tā mātes uzņēmums;
2) katrs meitas uzņēmums;
3) jebkurš cits uzņēmums no pakalpojumu sniedzēja uzņēmumu grupas, kā arī
4) jebkurš uzņēmums, kas regulāri veic uzņēmējdarbību Austrijā, t.i., ir stabili un efektīvi saistīts ar vietējo ekonomiku, un tam ir darījumu attiecības ar pakalpojumu sniedzēju vai ar to saistītu uzņēmumu 1) līdz 3) apakšpunkta nozīmē, jo īpaši, tirgojot vai pārdodot komerciālus paziņojumus publicēšanai komunikācijas platformā.
Sūdzību procedūra
7. pants. 1. Ja ir sūdzības par ziņošanas procedūras saskaņā ar 3. panta 2. punkta 1)-3) apakšpunktu trūkumiem, par informācijas nesniegšanu saskaņā ar 3. panta 3. punkta 2) apakšpunktu vai pārbaudes procedūras trūkumiem saskaņā ar 3. panta 4. punktu, lietotāji var sazināties ar sūdzību biroju. Priekšnoteikums, lai iesaistītu sūdzību biroju, ir tāds, ka lietotājs iepriekš ir sazinājies ar pakalpojumu sniedzēju un vai nu nav saņēmis no tā atbildi, vai arī abas strīdā iesaistītās puses nav spējušas rast risinājumu. Sūdzību birojam ir jānodrošina mierizlīgums, izstrādājot risinājuma priekšlikumu, vai arī jāinformē lietotājs un pakalpojumu sniedzējs par tā viedokli attiecībā uz konkrēto gadījumu.
2. Pēc uzraudzības iestādes uzklausīšanas sūdzību birojs nosaka pamatnostādnes šīs procedūras īstenošanai, īpaši nosakot attiecīgajai situācijai pielāgotus termiņus procedūras beigšanai. Pamatnostādnes ir balstītas uz 6. panta 2. punkta un 6. punkta 1) apakšpunkta, 7. panta 1. punkta, 8. panta 1. punkta 1) un 2) apakšpunkta un 2. punkta principiem Alternatīvas strīdu izšķiršanas likumā (Alternative Streitbeilegung-Gesetzes, AStG), BGBl. I Nr. 105/2015, un tās ir jāpublicē piemērotā formā.
3. Sūdzību birojam jāsagatavo gada pārskats par neizskatītajām lietām, kas jāpublicē kā darbības pārskata daļa saskaņā ar 19. panta 2. punktu Federālajā likumā par Austrijas sakaru iestādes izveidošanu (KommAustria, KOG), BGBl. I, Nr. 32/2001. Turklāt sūdzību birojam ik mēnesi jāsniedz uzraudzības iestādei kopsavilkums par izskatīto sūdzību skaitu, veidu un saturu, kā arī jaunajām sūdzībām.
3. nodaļa
Pārraudzība un izpilde
Uzraudzības iestāde, sūdzību birojs, finansējums, sankcijas
8. pants. 1. Austrijas sakaru iestādei, kas izveidota saskaņā ar KOG 1. pantu, ir deleģēti uzdevumi, kas šajā federālajā likumā noteikti uzraudzības iestādei.
2. KommAustria administratīvais atbalsts jautājumos, kas saistīti ar šo federālo likumu, un sūdzību biroja funkcijas ir deleģētas RTR-GmbH, par atbildīgo nosakot plašsaziņas līdzekļu departamenta rīkotājdirektoru.
3. Lai finansētu izdevumus, kas radušies, izpildot šajā federālajā likumā noteiktos KommAustria un RTR-GmbH uzdevumus, proporcijā 2:1 paredzēti līdzekļi, ko gūst, no vienas puses, no to pakalpojumu sniedzēju iemaksām, uz kuriem attiecas šis federālais likums, un, no otras puses, no federālā budžeta līdzekļiem. Šim nolūkam no federālā budžeta ir jāpārskaita dotācija 80 000 EUR apmērā no nodevām iegūtajiem ienākumiem saskaņā ar Apraides nodevu likuma 3. panta 1. punktu (Rundfunkgebührengesetz, RGG), BGBl. I Nr. 159/1999, papildus iemaksām saskaņā ar KOG 35. panta 1. punktu, un tas jāveic katru gadu 30. janvārī. Piemēro KOG 35. panta 1. punkta trešo un pēdējo teikumu.
4. Finanšu iemaksas summa tiek aprēķināta tādā veidā, ka visi pakalpojumu sniedzēji piedalās to paredzamo izdevumu neapstrīdamās daļas finansēšanā, kas jāsedz ar finanšu iemaksām proporcionāli to iekšzemes pārdošanas apjomiem no komerciāliem paziņojumiem. Attiecībā uz finanšu iemaksu noteikšanas procedūru mutatis mutandis piemēro KOG 35. panta 4. līdz 14. punkta noteikumus. Ja pakalpojumu sniedzējam nav juridiskās adreses, filiāles vai citas pastāvīgas pārstāvniecības Austrijā, finanšu iemaksu maksāšanas procedūra tiek noteikta saskaņā ar 6. panta 4. punktu.
Uzraudzības procedūra
9. pants. 1. Ja ir vairāk nekā piecas pamatotas sūdzības (7. pants) par pakalpojumu sniedzēja veikto pasākumu trūkumiem, uzraudzības iestādei jāuzsāk procedūra, lai pārbaudītu šo pasākumu piemērotību un izpildītu 3. pantā noteiktās prasības.
2. Ja, pamatojoties uz sūdzību biežumu un raksturu vai pamatojoties uz iepriekšējo uzraudzības procedūru rezultātiem, uzraudzības iestāde secina, ka pakalpojumu sniedzēja veiktie pasākumi ir nepietiekami, vai, ja neatkarīgi no sūdzībām vai nu, pamatojoties uz sūdzību biroja paziņojumu, vai uz sākotnējo novērtējumu, tiek secināts, ka šajā federālajā likumā noteiktie pienākumi ir nopietni pārkāpti, uzraudzības iestāde:
1) izņemot 2) apakšpunktā minētos gadījumus, ar lēmumu uzdod pakalpojumu sniedzējam atjaunot likumīgo stāvokli un veikt atbilstošus piesardzības pasākumus, lai turpmāk izvairītos no juridiskiem pārkāpumiem; pakalpojumu sniedzējam jāizpilda šis lēmums uzraudzības iestādes noteiktajā, ne ilgāk kā četru nedēļu termiņā, un jāziņo uzraudzības iestādei par to ar atbildīgās pilnvarotās personas starpniecību;
2) gadījumos, kad pakalpojumu sniedzējam lēmums saskaņā ar 1) apakšpunktu ir izsniegts jau vairāk nekā vienu reizi vai, ja pakalpojumu sniedzējs nepilda lēmumu saskaņā ar 1) apakšpunktu, uzliek naudas sodu saskaņā ar 10. pantu.
3. Novērtējot piemērotību un nosakot pienākumu veikt piemērotus piesardzības pasākumus, uzraudzības iestādei jāņem vērā, ka saskaņā ar šo federālo likumu pakalpojumu sniedzējam prasītie pasākumi nedrīkst izraisīt vispārēju iepriekšēju satura pārbaudi. Pasākumiem, kā arī veiktajiem piesardzības pasākumiem jābūt piemērotiem un samērīgiem iecerēto mērķu sasniegšanai — piemēram, palielināt lietotāju aizsardzības mehānismu efektivitāti, aizsargāt sabiedrību no pretlikumīga satura un aizsargāt tādu personu intereses, uz kurām attiecas šāds saturs, — ņemot vērā pakalpojumu sniedzēja juridiskās intereses.
Naudas sodi
10. pants. 1. Saskaņā ar 9. panta 2. punktu uzraudzības iestāde pakalpojumu sniedzējam uzliek naudas sodu līdz desmit miljoniem euro atkarībā no pārkāpuma smaguma, ja tas:
1) pretēji 3. panta 2. punkta 1) līdz 3) apakšpunkta prasībām nenodrošina ziņošanas procedūru vai arī nodrošina šādu sistēmu, taču tai nav visas funkcijas, kas noteiktas 3. panta 2. punkta 1) līdz 3) apakšpunktā;
2) pretēji 3. panta 3. punkta 1) apakšpunktam neveic nekādus pasākumus, lai novērtētu un, pamatojoties uz šo novērtējumu, bloķētu vai izņemtu pretlikumīgu saturu;
3) pretēji 3. panta 3. punkta 3) apakšpunktam nenodrošina, ka pierādījumu iegūšanai tiek dublēts un glabāts saturs, kuram piemēro dzēšanu un bloķēšanu;
4) pretēji 3. panta 4. punktam nenodrošina pārskatīšanas procedūru vai arī nodrošina šādu sistēmu, taču tā nav izveidota efektīva un pārredzama saskaņā ar 3. panta 4. punktu;
5) ja darbība neatbilst kriminālpārkāpuma nosacījumiem saskaņā ar DSGVO 83. pantu, pretēji 3. panta 5. punktam regulāri nepilda dzēšanas pienākumus;
6) pretēji 3. panta 6. punktam sniedz informāciju citām personām;
7) nepilda 4. pantā noteikto ziņošanas pienākumu, nepilda to laikā vai tikai nepilnīgi (4. panta 2. punkta 1) līdz 6) apakšpunkts);
8) nepilda pienākumu norīkot atbildīgo pilnvaroto personu saskaņā ar 5. panta 1. punktu, neskatoties uz uzraudzības iestādes pieprasījumu (6. panta 1. punkts) vai
9) nesniedz saskaņā ar 1. panta 4. punktu prasīto informāciju vai nesniedz to pilnībā;
2. Novērtējot naudas soda apmēru, jo īpaši jāņem vērā šādi apstākļi:
1)	pakalpojumu sniedzēja finansiālais stāvoklis, kā redzams, piemēram, no viņa kopējā apgrozījuma;
2)	reģistrēto platformas lietotāju skaits;
3) iepriekšējie pārkāpumi;
4) pakalpojuma sniedzēja nolaidības apmērs un ilgums, pildot pienākumu;
5)	 iesaistīšanās situācijas noskaidrošanā, kā arī
6) to piesardzības pasākumu apjoms, kas veikti, lai novērstu pārkāpumu vai uzdotu darbiniekiem rīkoties saskaņā ar likumu.
3. Sūdzībām par lēmumiem par naudas sodiem un lēmumiem saskaņā ar 9. panta 2. punkta 1) apakšpunktu, pretēji Administratīvo tiesu procesa likuma 13. panta 1. punktam (Verwaltungsgerichtsverfahrensgesetz, VwGVG), BGBl. I Nr. 33/2013, nav apturoša spēka. Federālā administratīvā tiesa attiecīgajā tiesvedībā pēc pieteikuma var atzīt apturošu iedarbību, ja pēc visu iesaistīto interešu izvērtēšanas lēmuma izpilde sūdzības iesniedzējam radīs nopietnu un neatgriezenisku kaitējumu.
Naudas sodi
11. pants. 1. Ja atbildīgā pilnvarotā persona:
1) pretēji 5. panta 2. punkta pirmajam teikumam nenodrošina, ka viņa kontaktinformācija vienmēr ir viegli un nekavējoties pieejama, vai
2) pretēji 5. panta 2. punkta otrajam teikumam nav jebkurā laikā sasniedzama uzraudzības iestādei vai
3) neievēro 5. panta 3. punktā noteikto pienākumu,
tā izdara administratīvu pārkāpumu un ir sodāma ar naudas sodu līdz 10 000 EUR apmērā.
2. Ja atbildīgā pilnvarotā persona nedarbojas ar pienācīgu rūpību, kas tiek gaidīta no pilnvarotās personas, lai nodrošinātu, ka pakalpojumu sniedzējs atbilst nepieciešamajām prasībām saskaņā ar 3. un 4. pantu, tā izdara administratīvu pārkāpumu un tiek sodīta ar naudas sodu līdz 50 000 euro.
3. Gadījumos, kas minēti 2. punktā, uzraudzības iestāde atturas sodīt atbildīgo pilnvaroto personu, ja juridiskajai personai par to pašu pārkāpumu jau ir uzlikts naudas sods un pēc visu iesaistīto interešu izvērtēšanas nav īpašu apstākļu, kas kavē soda atcelšanu.
5. nodaļa
Nobeiguma noteikumi
Atsauces un noteikumi
12. pants. 1. Ja šajā federālajā likumā ir atsauces uz citiem federālajiem likumiem, tie jāpiemēro to attiecīgi spēkā esošajā redakcijā. Ja vien šajā federālajā likumā nav noteikts citādi, tas neskar Likuma par audiovizuālo mediju pakalpojumiem (Audiovisuelle Mediendienste-Gesetz, AMD-G), BGBl. I Nr. 84/2001, un ECG noteikumus.
2. Visi šajā federālajā likumā izmantotie personu apzīmējumi vienlīdzīgi attiecas gan uz sievietēm, gan vīriešiem.
3. Naudas nodevas un naudas sodi, kas uzlikti saskaņā ar šo federālo likumu, tiek nodoti valsts budžetā, un, ievērojot 6. panta 4. punkta noteikumus, tie jāiekasē saskaņā ar noteikumiem par tiesas piespriestu soda naudu piedziņu. Galīgie lēmumi ir izpildes dokumenti. Lai segtu izdevumus, kas radušies, izpildot šajā federālajā likumā noteiktos uzraudzības iestādes un sūdzību biroja uzdevumus (7. pants saistībā ar 9. pantu), kā finansiāls ieguldījums gadā tiek piešķirti 50 % no nauda sodu summas.
Izpilde
13. pants. Par šā federālā likuma īstenošanu atbildīgs ir federālais kanclers.
Stāšanās spēkā un pārejas noteikumi
14. pants. Šis federālais likums stājas spēkā 2021. gada XXXX. Pakalpojumu sniedzējiem, uz kuriem šā federālā likuma spēkā stāšanās brīdī attiecas šā likuma noteikumi, līdz 2021. gada 31. datumam [XXXX + 3 mēneši] jāīsteno šajā federālajā likumā paredzētie pienākumi, pakalpojumu sniedzējiem, kas pievienojās vēlāk — trīs mēnešu laikā pēc darba uzsākšanas.[footnoteRef:2] [2:  Nepieciešams paziņojums saskaņā ar Direktīvu (ES) 2015/1535] 

